Formosus

Formosus (* ca 816; † 4. April 896 in Rom) weer tüschen 891 un 896 Paapst.

mini|Liekensynode (Anno 897),  Jean Paul Laurens  
De to'n Tietpunkt vun sien Wahl 75 Johr olt Formosus weer tovör Bischop vun Porto ween. 864 övernehm he de Upgaav vun en Legaten bi de Bulgaren un sull nah den Willen vun Khan Boris eerst Metropolit vun Bulgarien wurrn. En Metropolitat lett sück aber nah Karkenrecht nich dörsetten. In de folgen Johren hett he denn mehrfack diplomatisch Missionen för de Paapsten ünnernommen.  875 hett he mit Karl den Kahlen över de sien Kaiserkrönung verhannelt. En Johr later hett hüm Paapst Johannes VIII. vun sien Bischopsamt enthaben, wiel he sück an en Verswöören bedeeligt harr. Vun Marinus I. wurr he eenig Johr later aber weer insett un he weer denn weer pääpstlich Berader. 

Am' 6. Oktober 891 wurr  Formosus ahn gröttere Wahlutnannersetten Paapst. He hett woll ehrder gegen sien Willen de Kaiserkrönung vun Guido von Spoleto wedderhalt un hett ok de sien Söhn, den Grafen Lambert von Spoleto to'n Mitkaiser kröönt, allerdings wurrn de beid bald so mächtig, dat Formosus den düütschen König Arnulf von Kärnten to Hülp reep. De hett den Rom erobert un wurr 896 sülvst Kaiser. Todem keem Formosus in Konflikt mit den röömschen Stadtadel.

Formosus is an' 4. April 896 storven. Nah de kört Amtszeit vun Bonifatius VI. hull Spoleto-früendliche Stephan VI. in' Januar 897 över de Liek vun den Formosus Gericht (Liekensynode) wegen sien angevlichen Usurpatschoon vun den Paapstthron. De Liek wurrn de Swöörfinger amputeert un he wurr in den Tiber smeeten, aber noch 897 hett de Nahfolger vun Stephan Theodor II. de Beslüsse vun de Liekensynode wedder uphaben un leet Formosus, de sien Liek vun sien Anhänger weer ut den Tiber halt wurrn weer, wedder in de  Krypta vun den Petersdom begraven. Ünner Paapst Sergius III., en entscheeden Anhänger vun  Stephan VI., wurr de Verfolgung vun de Partei vun Formosus weer bedreven. He lett de Liek vun Formosus nah teihn Johren in't Graff en tweet Mal exhumeeren, Kopp afhauen, de restlich dree Finger vun de Swöörhand aftrennen un denn nochmals in den Tiber smieten, wo sück de kopploos Liek in dat Nett vun en Fischer verfung, in den Petersdom torüchbrocht un dor wedder begraven wurr. 

 Literatur 
 Friedrich Wilhelm Bautz: Formosus. In: Biographisch-Bibliographisches Kirchenlexikon (BBKL). Band 2, Bautz, Hamm 1990, ISBN 3-88309-032-8, Sp. 70–71.
 Marie-Luise Heckmann: Der Fall Formosus – ungerechtfertigte Anklage gegen einen Toten, Leichenfrevel oder inszenierte Entheiligung des Sakralen?, in: Stefan Weinfurter (Hrsg.): Päpstliche Herrschaft im Mittelalter. Funktionsweisen, Strategien, Darstellungsformen. (= Mittelalter-Forschungen 38). Ostfildern 2012, S. 223-238
 Indrag in de Catholic Encyclopedia, Robert Appleton Company, New York 1913 (engelsch)

 Weblenken 

Kategorie:Paapst
Kategorie:Mann
Kategorie:Boren in dat 9. Johrhunnert
Kategorie:Storven in dat 9. Johrhunnert